डीएमके झुकने को तैयार नहीं, कांग्रेस मूकदर्शक  
केंद्र की संयुक्त प्रगतिशील गठबंधन सरकार से हटने की घोषणा करने वाली द्रविड़ मुनेत्र कड़गम और कांग्रेस के बीच टकराव की स्थिति बनी हुई है।
केंद्र की संयुक्त प्रगतिशील गठबंधन सरकार से हटने की घोषणा करने वाली द्रविड़ मुनेत्र कड़गम और कांग्रेस के बीच टकराव की स्थिति बनी हुई है। दोनों पक्ष गतिरोध को खत्म करने की दिशा में आगे बढ़ने को तैयार नहीं हैं।  दोनों दलों में उच्चपदस्थ सूत्रों ने बताया कि वे किसी भी तरह से झुकने को तैयार नहीं है। शनिवार रात डीएमके ने सरकार से हटने का फैसला किया था।  डीएमके ने कहा कि उसके मंत्री सोमवार को अपना इस्तीफा सौंप देंगे। पार्टी के वरिष्ठ नेता और लोकसभा सांसद टीआर बालू ने पार्टी मुख्यालय में बताया, हमारे मंत्री सोमवार को दिल्ली जाकर अपना इस्तीफा सौंप देंगे। केंद्रीय मंत्रिमंडल में पार्टी के एमके अलागिरी और दयानिधि मारन समेत छह सदस्य हैं।  बालू ने कहा कि पार्टी ने जब से मंत्रिमंडल से हटने के फैसले की घोषणा की है, तब से कांग्रेस के किसी सदस्य ने उनसे संपर्क नहीं साधा है।  तमिलनाडु विधानसभा के लिए 13 अप्रैल को होने वाले चुनाव में कांग्रेस 63 सीटों की मांग पर अड़ी हुई थी। इससे नाराज डीएमके ने शनिवार को मंत्रिमंडल से समर्थन वापस लेने की घोषणा कर दी थी।  डीएमके का कहना था कि कांग्रेस नहीं चाहती कि उनकी पार्टी गठबंधन में बनी रहे।